**Admiterea la studii superioare**

**Sesiunea 2018**

Începând cu 16 iulie 2018 mai multe universități din țară demarează procesul de admitere la cele 167 de specialități/programe de studii din cadrul instituțiilor de învățământ superior din țară.

În conformitate cu Hotărârea Guvernului nr. 649 din 10.07.2018 *Cu privire la planul (comanda de stat) de pregătire a cadrelor de specialitate pe specialități și domenii generale de studii, în instituțiile de învățământ superior pentru anul de studii* 2018-2019, locurile la admiterea 2018 se repartizează după cum urmează:

În **învățământul superior, ciclul I – licență** planul de admitere cu finanțare din bugetul de stat, fiind elaborat în baza *Nomenclatorului domeniilor de formare profesională şi al specialităţilor în învățământul superior*, prevede admiterea a **4906** de persoane la locuri acordate în baza **bugetului de stat.**

În același timp, reieșind din permanentele schimbări dictate de piața muncii, au fost propuse un șir de **specialități noi,** comparativ cu planul anilor trecuți, dar în limita locurilor bugetare planificate, la următoarele **domenii**:

**Inginerie și activități inginerești**: *0714.3 Comunicații radio și televiziune, 0715.5 Mașini și mecanisme pentru construcții, 0715.7 Ingineria designului de produs, 0722.2 Ingineria prelucrării lemnului***;**

**Arte**:*0211.2 Imagine film și TV, 0216.4 Dramaturgie şi scenaristică, 0214.2 Restaurarea și conservarea operelor de artă, 0216.2 Scenografie;*

**Științe Agricole**: *0811.2 Selecţia şi genetica culturilor agricole;*

**Sănătate**: *913.1 Asistentă medicala general*ă;

**Științe ale sportului:** *1000.2 Organizarea și dirijarea sportului.*

Totodată, la ciclul I-licență planul de admitere prevede **203 locuri finanțate din bugetul de stat la învățământul cu frecvența redusă** pentru persoanele angajate în câmpul muncii, care au nevoie de recalificarea studiilor anterioare sau completarea acestora.

**La studii superioare de master (ciclul II),** se prevede admiterea a **2876 de persoane la locuri finanțate din bugetul de stat.**

**La studii de rezidențiat au fost aprobate 453** de locuri bugetare pentru formarea profesională obligatorie a medicilor pe specialităţi.

Pentru onorarea obligațiunilor Republicii Moldova în cadrul contractelor bilaterale încheiate cu diferite țări, au fost aprobate pentru ***admiterea la studii a 297 de persoane – cetățeni străini,*** inclusiv 255 persoane - la studii superioare de licență (ciclul I) și 42 de persoane la studii superioare de master (ciclul II), pentru a motiva studenții străini să continue studiile universitare în Republica Moldova.

Pentru absolvenţii instituţiilor de învăţământ preuniversitar din raioanele de est ale Republicii Moldova şi mun. Bender sunt prevăzute **238 de locuri cu destinație specială, finanțate din bugetul de stat.**

Înmatricularea pe **bază de contract** cu achitarea taxei de studii se permite universităților publice și private la specialități/programe de studii, acreditate sau autorizate provizoriu, în baza metodologiei proprii a instituţiei de învățământ superior, în limita capacităţii de înmatriculare stabilită prin acreditare sau autorizarea de funcţionare provizorie.

Sesiunea de admitere se desfășoară în conformitate cu *Regulamentul-cadru privind organizarea admiterii în Ciclul I – studii superioare de licență pentru anul universitar* 2018-2019, aprobat prin ordinul ministrului nr.485 din 18.04.18, precum și în baza *Regulamentului* *cu privire la organizarea studiilor superioare de master, ciclul II*, aprobat prin Hotărârea Guvernului nr. 464 din 28.07.2015

**Perioade de admitere**. În acest an fiecare universitate îşi stabileşte propriile termene de depunere a actelor de studii şi metodologia proprie de admitere.

În acest context, informaţiile necesare candidații le pot găsi pe site-urile universităţilor şi pe cel a MECC: [*www.mecc.gov.md/învățământ superior/admitere*](https://mecc.gov.md/ro/content/admitere-2018)

**Atenţie! Fiecare universitate are calendarul său de admitere și fiecare candidat trebuie să urmărească:**

* Perioada de depunere actelor în copie sau în original;
* Anunţarea rezultatelor intermediare;
* Depunerea actelor în original la specialitatea aleasă pentru confirmarea locului bugetar obținut.

**La câte universităţi pot depune actele de studii candidații?**

Candidații la studii superioare de licență vor putea să se înscrie la concursul de admitere concomitent la mai multe specialități din diverse domenii, la una sau mai multe instituții de învățământ superior, însă vor putea fi înmatriculați doar la o specialitate în cadrul unei singure instituții, unde vor depune actele în original.

**Direcția Politici în domeniul învățământului superior**